
Parteneriate strategice și viziune comună pentru dezvoltarea turismului vrâncean: OMD „Vin în Vrancea”, alături de actori locali și internaționali la simpozionul „Drumuri de Poveste”

Dumitrești, Județul Vrancea – Organizația de Management al Destinației (OMD) „Vin în Vrancea” a participat recent la evenimentul regional „Drumuri de Poveste – Vrancea 2026”, desfășurat la Căminul Cultural „Alexandru Dobrescu” din comuna Dumitrești. Întâlnirea a marcat un pas semnificativ în consolidarea colaborării dintre autoritățile publice, mediul asociativ local și partenerii internaționali, având ca obiectiv comun transformarea turismului într-un pilon de dezvoltare economică durabilă pentru județ.
Evenimentul a fost organizat în cadrul proiectului european CIRCLE (finanțat prin programul Erasmus+), de către Asociația „Dumitrești – Alături de Voi” și Liceul Teoretic „Grigore Gheba”, în parteneriat cu Fundația „The Open Network for Community Development” (TON) și organizația belgiană LimPRo v.z.w.
Apropierea dintre comunități, punerea în valoare a meșteșugurilor, a gastronomiei tradiționale și a producătorilor locali au fost principalele teme abordate. Participanții au subliniat unanim faptul că patrimoniul cultural și peisajele de poveste ale județului capătă valoare prin intermediul celei mai importante resurse ale regiunii: oamenii din Vrancea.
La masa dialogului au fost prezenți reprezentanți de marcă ai administrației și ai societății civile:
· Dănuț Mocanu, Administrator Public al Județului Vrancea, care a transmis mesajul de susținere din partea Președintelui Consiliului Județean Vrancea, Nicușor Halici;
· Adrian Banaurs, Primarul Comunei Dumitrești;
· Cristina-Victoria Cherț, Director Executiv al Fundației TON și coordonator al proiectului;
· Jos Stappers, Președintele organizației LimPRo v.z.w. (Limburg, Belgia), care a prezentat alături de delegația belgiană modele de bune practici europene privind crearea rutelor culturale și dezvoltarea comunitară;
· Adrian Cătălin Baciu, Manager al Grupului de Acțiune Locală (GAL) „Pădurile Dacice”;
· Claudiu Vetrescu, reprezentant al Fundației „Vrancea de Weekend”;
· Alți reprezentanți ai centrelor de informare turistică, antreprenori și promotori locali.
„Ne dorim mai mult decât o simplă promovare a obiectivelor turistice. Viziunea noastră se concentrează pe aducerea împreună a comunităților din întreg județul și pe sprijinirea oamenilor minunați din Vrancea – de la meșteșugari și producători locali, până la ghizi și promotori culturali. Turismul trebuie să devină un factor esențial pentru economia județului, iar acest lucru este posibil doar prin parteneriate solide, cum este și cel confirmat la Dumitrești”, au transmis reprezentanții OMD „Vin în Vrancea”.
OMD „Vin în Vrancea” își exprimă recunoștința față de organizatori și parteneri pentru deschiderea arătată și reafirmă angajamentul de a susține proiecte care transformă Vrancea într-o destinație turistică de referință pe harta națională și internațională.
Despre OMD „Vin în Vrancea”
Organizația de Management al Destinației (OMD) „Vin în Vrancea” are ca misiune promovarea integrată a potențialului turistic, cultural și gastronomic al județului Vrancea, dezvoltarea rutelor tematice și crearea unui ecosistem turistic sustenabil, bazat pe colaborarea dintre comunități, autorități și mediul privat.

